1905. aasta sügiseks moodustus Uudiste ümber Eesti Sotsiaaldemokraatlik Tööliste Ühisus (ESDTÜ), mis lähtus üldpoliitilistes küsimustes marksismist ja seisis kohalike probleemide lahendamisel rahvuslikul pinnal. Erakond saavutas rahva seas enneolematu populaarsuse - aasta lõpus kuulus sellesse juba 10 000 inimest - ning avaldas suurt mõju teistele kujunevatele poliitilistele rühmitustele. Muuhulgas levis kiiresti ka autonoomia idee. Siiski ei jõutud 1905. aastal autonoomia asjus tegelike tulemusteni, sest vabadusepäevad asendusid ootamatult sõjaseisukorra ja karistussalkade terroriga.